67. schôdza NR SR - 2.deň - B. popoludní
Dátum: 2022-06-17
Poslanec: Vaľová, Jana (SMER - SD)
Druh vystúpenia: Vystúpenie v rozprave

2. Ďakujem veľmi pekne, pán podpredseda. Chcem sa spýtať, či aj pán Sulík je ospravedlnený, lebo ho tu nevidím. Vidíme, že v poslednej dobe je to taká móda, že ak chce zákonodarca, poslanec zvolený ľudom, rozprávať s ministrom, ktorého volili poslanci, tak ten tu musí byť prítomný, ale pán minister, ku ktorému chcete rozprávať, prítomný byť nemusí. Fajn. Aj keď som mala naňho nejaké otázky. Ináč si myslím... (reakcia z pléna), kolegyňa s vami nerozprávam, dajte si faktickú. Ináč si myslím, že trošku dobrá taktika, lebo bolo povedané, že bude rokovať v stredu a dneska vlastne... (Prerušenie vystúpenia predsedajúcim.) Blanár, Juraj, podpredseda NR SR Pani poslankyňa, nebolo povedané. Bolo rozhodnuté, že sa bude rokovať po prerokovaní správ. Tak to chcem uviesť na správnu mieru. Možno došlo k nejakému šumu. Ideme podľa dohody. Nech sa páči. Vaľová, Jana, poslankyňa NR SR Nebolo. Dobre. Tak sa potom ospravedlňujem. Vážené kolegyne, vážení kolegovia, dnes predovšetkým vážený pán minister, ktorý nie ste prítomný, vy mi dáte určite za pravdu, že sa osobne poznáme z politického života už veľmi dlho. Zažila som vás aj ako predsedu parlamentu, kedy vašou snahou bola spravodlivosť a zlepšenie práce tejto inštitúcie. Rovnako roky sme spolu sedeli ako kolegovia v parlamente. A raz ste mi ako vtedajšej primátorke mesta Humenné povedali, že som najväčšou pravičiarkou na východe. Pretože mesto Humenné má veľmi silný rozpočet, tak ste konštatovali. Vtedy som vám odpovedala, že rozhodnutia primátora nie sú nikdy pravicové, ani ľavicové, sú len správne alebo nesprávne. Môžeme mať vzájomne ľudské sympatie a osobne niektoré vaše postoje aj hodnotím kladne. Ale dnes tu stojím, pán minister, aby som posúdila vaše pôsobenie na pozícii ministra hospodárstva v tomto volebnom období. Ako minister sa v poslednej dobe chováte veľmi nevyvážene, nezodpovedne a ustráchane. Neriadite sa tým, aby vaše rozhodnutia prispievali k prosperite štátu a v prospech občanov, ale tým, aby ste prosperovali vy a vaša strana a nestratili svoju politickú pozíciu. Takto sa však správajú aj všetci vaši koaliční partneri, a pomaly ale isto tým dláždite Slovensku cestu do pekla. Toho si je v súčasnosti vedomá prevažná väčšina občanov, keď počúvajú vaše hádky pri riešení akéhokoľvek viac či menej vážneho problému, ktorý sa týka nášho štátu a života občanov. Ak vznikne akýkoľvek problém, nepríde žiadna odpoveď, ale stále tá istá detská hra. To nie ja, to Riško. To nie ja, to Igorko. To nie ja, to Edko. Od lídrov, ktorí nám vládnu a vedú túto republiku, sa očakáva aspoň mentálna výbava, že aj keď sa dokážu v rámci rokovania pobiť a pohádať, v závere z toho vždy vyplynie spoločné riešenie. Doposiaľ to tak vždy na Slovensku bolo. Na tlačovkách dookola počúvame, že vy by ste aj niečo urobili, ale ľuďom nemôžte nič dať, lebo na vine je vždy ten druhý koaličný partner. Robením tohto marketingu si robíte z ľudí výsmech a cielene ich sociálne ponižujete a vyprázdňujete im peňaženky. Lebo či je krajší Riško, Igorko alebo Edko, ľudia z toho absolútne nič nemajú. Len infláciu a prievan v peňaženke. Najnovšie aj prievan v nádrži, ktorý zrejme potrvá dlho, keďže vy ako minister hospodárstva prejavujete abnormálnu pasivitu pri predkladaní návrhov na zmiernenie dopad obrovského zdražovania energií. Pán minister, stali ste sa slabochom. Lebo ste sa začali báť svojich koaličných partnerov. A poďme niekde na začiatok, kedy ja vnímam, kedy ste sa prvýkrát veľmi zľakli sponzorov a mecenášov vášho koaličného partnera, aj keď ste s tým od začiatku bojovali. O mne je známe, že vždy hovorím veci, ktoré sa udiali a sú neodškriepiteľné. Prejdem do regiónu, a to preto že s pánom ministrom sme si povedali, preto som nešťastná, že tu nie je, že si niektoré veci vyrozprávame, ktoré kričal o mne v Markíze bez mojej prítomnosti, ktoré kričal tuná v parlamente. Ale k tomu prejdem. Povedala som, že sa zľakol sponzorov a mecenášov svojho koaličného partnera. Keď ste nastúpili na post ministra, pán Sulík, a to si určite pamätáte, konala sa pred bránami Úradu vlády a parlamentu obrovská demonštrácia zamestnancov nadnárodnej spoločnosti Nexis, ktorá sídli v Humennom, a jediným dodávateľom energií je firma Chemes. Vtedy som vám za váš postoj poďakovala, pán minister, a ocenila som vaše rázne začiatočné kroky, lebo hrozilo, že 600 zamestnancov tejto firmy na východe Slovenska skončí na dlažbe. Konštatovali ste, že firma Chemes si účtuje likvidačné ceny energií, čo likviduje ďalšie podniky v priemyselnom parku Chemes. Pán podnikateľ Molnár, stojaci za Chemesom, vám vtedy odkázal, lebo ste mu povedali pravdu, že ste nedôveryhodný a nemôžete ísť do Humenného vyjednávať za vládu ohľadom dohody týchto firiem. Namiesto vás sa do Humenného vydal pán Kremský z OĽANO. Prečo? Nuž Dávid Molnár je jedným z významných sponzorov Daniela Lipšica a strany OĽANO-NOVA. A o čom vám predkladám publikovaný dôkaz z Hospodárskych novín. Keďže tu nie ste, nemôžem vám ho dať, ale vám ho doručím. Pán minister, prečo som začala práve týmto? Lebo ja som osem rokov bojovala a tlačila tohto oligarchu do úzadia, aby sa nezvyšovali ceny tepla v meste. Dovolil si ich zvýšiť maximálne o 2 - 3 %. Pri mne sa nikdy problémy Humenného ohľadom tepla nedostali pred brány parlamentu a vláda, až za vlády nástupom nového primátora, ktorého ste podporovali s celou pravicou s Denníkom N, Slušným Slovenskom a hlavne oligarchami sa problémy dostávali až do Bratislavy. To už nehovorím, že rovno na váš stôl, pán minister. Takéto regionálne problémy som vždy vedela poriešiť. Ale tentokrát ste to zatiahli aj s pánom Šudíkom až na pôdu parlamentu. Pre pripomenutie. V Humennom, kde už štyri roky nie som primátorkou poslanci OĽANO a pravicový primátor odsúhlasili 15-ročnú zmluvu na monopolnú dodávku tepla. Firma okamžite po podpise zmluvy zdvihla obyvateľom na východe cenu tepla o 53 %, vážení, o 53 %. To, pán Sulík, teraz nedvíhate ani plyn, lebo ide ho dvihnúť o 40. Takúto zmluvu, o mne bolo verejne známe, na ožobráčenie Humenčanov, by som nepodpísala. Preto došlo k spojeniu celej pravice v komunálnych voľbách v roku 2018. Dnes už aj váš okresný predseda SaS si uznal chybu a v nasledujúcich komunálnych voľbách dokonca nechce podporiť terajšieho primátora Merička, ktorý túto zmluvu podpísal. Aby toho nebolo málo, zbabelí poslanci mesta Humenné odsúhlasili úver, pretože idú komunálne voľby, vo výške 3 milióny eur, aby zaplatili za občanov časť enormného navýšenia ceny tepla na tento rok. Tieto peniaze presunú podnikateľovi na účet a úver bude, a úver budú splácať všetci občania, aj tí, ktorí vôbec nepoberajú teplo z centrálneho zdroja, lebo žijú v domoch, čo je diskriminačné, a spôsob schválenia čerpania úveru považujú viacerí právne vzdelaní ľudia za subvenčný podvod. Na to by som chcela hneď vo svojej rozprave, pán minister, upozorniť aj vás, aj Najvyšší kontrolný úrad Slovenskej republiky, aby konal. Pán Sulík, teraz sa vrátim k tomu, ako pán Šudík a vy ste priniesli tento problém na pôdu parlamentu, aby ste sa zbavili politickej zodpovednosti, ste nehanebne klamali a osočili ste mňa ako osobu a stranu SMER, pretože vy všetci nič neriešite a myslíte si, že prezentáciou klamstiev na pôde parlamentu a v Markíze oklamete ľudí. Mimochodom pán Šudík, ktorý ako poslanec v Humennom podporil nevýhodnú pätnásťročnú zmluvu mesta Humenné s firmou Chemes, už nevie, čo má zo strachu robiť, tak tu začal vykrikovať na hodine otázok, aby štát odkúpil firmu Chemes, aby sa vyhovoril na vás ako na ministra, že vy to nechcete, a tak sa vyhol tomu, že ho niekto v Humennom zrejme už prefacká. Keď položil túto otázku na hodine otázok pánu Krajniakovi a vám, minister Krajniak odpovedal pravdivo a choval sa ako minister, zatiaľ čo vaša odpoveď bola ustráchaná, klamlivá a detská. Čo povedal minister Krajniak: „Problém vidím v tom, že dodávateľom tepla pre občanov Humenného je Humenská energetická spoločnosť, ktorá patrí mestu. Neviem si predstaviť, ako by štát vedel vstúpiť do zmluvných vzťahov tejto dcérskej firmy, mestskej a súkromného dodávateľa tepla." Na tú istú otázku ste vy, pán Sulík, odpovedali takto: „Za posledných veľa-veľa rokov,", pán Sulík, vy ani neviete, koľko rokov som bola primátorka, „čo vám vládla pani Vaľová, ktorú si občania pravidelne volili,", neviem, či ma volili každý rok, lebo ja som bola len dve volebné obdobia, čiže nemáte ani elementárnu znalosť o tom, čo sa niekde deje, „veď tie tepelné rozvody sú v katastrofálnom stave." Odpoveď hodná tak poslanca Šudíka, nie ministra hospodárstva Sulíka. Viem, pán Šudík za vami behal po chodbách pred vaším prvým odvolávaním a určite vám hrozil, že zahlasuje za vaše odvolávanie, ak tú smeráčku Vaľovú a SMER neobviníte zo špinavých biznisov, ktoré, bohužiaľ, robí terajšie vedenie mesta. Pán Sulík, a vy ste sa zľakli. Čoho ste sa viacej báli? Šudíka alebo sponzora pána Molnára, ktorý sponzoroval Daniela Lipšica a zoskupenie OĽANO-NOVA? A potom ste ako bez zmyslov vykrikoval v relácii Markíza úplne od témy, že v Humennom za zvýšenie ceny tepla môže Jana Vaľová a SMER a ekonomicky som zničila mesto. V relácii som vôbec nebola prítomná. Diskutoval ste s Petrom Pellegrinim, nemohla som sa ohradiť a nikto na to vôbec nemohol odpovedať. Preto aj dnešná moja, môj príspevok na pôde parlamentu. Verím, že 60-tisíc občanov, aspoň niektorí z nich v okrese Humenné poznajú pravdu. Tak, pán minister, ak ste ekonóm, vysvetlite mi, prosím, po mojom skončení vo funkcii primátorky v decembri 2018 sa niektorí poslanci, medzi nimi aj pán Šudík, škoda, že tu nie je, mediálne chválili, že začínajú svoje pôsobenie v Humennom s historicky najvyšším rozpočtom. To je jasné, keďže začali s prebytkom môjho hospodárenia z roku 2018 a daný článok vypustili do obehu vo februári 2019, kedy som im v mestskej kase nechala hotovostný prebytok šesť miliónov. Všetci vaši pravicoví spojenci v roku 2019 si navýšili poslanecké odmeny o 117 %, vážení kolegovia! A vy chcete, aby vás ľudia v regióne akceptovali? Vy chcete, aby vás volili? Viete, kolegovia z SaS, koľko máte poslancov v mestskom zastupiteľstve? Nemusíte sa báť, že oni to odsúhlasili. Nula, vážení, nula, lebo odkedy je mesto Humenné Humenným, SaS má nula poslancov, lebo nikdy nikoho z vás nezvolia. Ako je možné, že mesto Snina, ktoré má väčšie katastrálne, väčšie katastrálne územie, mohlo potrubie vymeniť za milión dvestotisíc a vaši kolegovia, čo mi vyčítate, pán minister, nedokázali, nedokázali proste toto urobiť za šesť miliónov. Pán minister, dám vám ešte dôkazy, ale to potom neskôr, ako som navýšila za posledné roky o osem miliónov eur majetok a všetko sú to už veci zo záverečného účtu, ktorý už dal váš primátor. Pán minister, budem hlasovať za vaše odvolanie, pretože nedokážete pre ľudí presadiť veci, o ktorých sám viete, že by boli pre Slovensko a jej obyvateľov prospešné. Klamete, osočujete politicky opozíciu a neriešite problémy. Vašim klamstvám a vašej vlastnej politike, ktorú si robíte len sám pre seba, preto, aby ste mali percentá, preto, aby ste, vy neriešite ľudí, problém, vy neriešite problémy ľudí, ale riešite sám svoje percentá. Miesto toho, aby ste ľuďom rázne pomohli, politikárčite a kašlete na to, ako budú ľudia žiť, a už nehovorím o tom, že dávate ľuďom odporúčania ako minister hospodárstva nie to, aby ste im zachovali ich skutočné životné štandardy, lebo dneska svietiť a kúriť je normálny štandard. Ja som včera mala telefonáty, kde mi ľudia volali, že či je to normálne, že cena plynu pôjde hore o 40 % plus 12 % inflácia každý rok. Pán minister to tu včera normálne rozprával, ako keby ľuďom priniesol, ja neviem, nejaký tu dar, že, vážení ľudia, normálne ak sa prihlásite, dvadsať percent, ak sa neprihlásite štyridsať. Musíte sa na štyri roky zaviazať SPP. Normálne nám to tu rozprával ako nejaký dar. A mne včera ľudia volili úplne, totálne zhrození, totálne zhrození, že čo to má znamenať, skadiaľ tí na východe Slovenska ľudia na to zoberú finančné prostriedky, keď v Humennom im váš mecenáš, ktorý sponzoroval OĽANO-NOVA a Lipšica, zdvihol teplo o 53 %. Viete si to predstaviť? A o 40 % im pôjde hore plyn? Viete si to predstaviť? A neviem, koľko tam, 20 % elektrina? A tí ľudia majú reálne nejakých 400 euro dôchodky. Ja si toto neviem predstaviť. Normálne ste s tým úplne spokojní, ste s tým stotožnení, že ako je to vynikajúce v tomto štáte. Takže naozaj prehlbujete a sociálne ponižujete ľudí a už nehovorím o pánovi Kremskom, to bol tiež vyjednávateľ obrovský v Humennom, ktorý povie, že starý človek sa má vysťahovať, ak nevládze platiť teplo. Vážení, viete čo je pre seniora, vy ste absolútne, absolútne nemáte sociálne cítenie a sociálne emócie. Viete, čo je pre seniora, ktorý má 70-80 rokov, a vy ho zrazu, a on funguje, žije, a vy ho zrazu vytrhnete zo svojho prostredia, veď on si celý život staval dom, žije v prostredí a jeho držia vlastne jeho rodina, jeho kamaráti, kamarátky alebo keď to je žena, tak kamarátky, ktorí k nemu chodia na návštevu a ktorí mu pomáhajú. Jeho drží tá komunita. A vy zrazu poviete, však keď nevládzeš platiť, predaj a choď dakde inde. Nejde o to, či bude v jednoizbovom byte, lebo seniori sa uskromnia, ale ide o to, že ten človek stratí úplne sociálny kontakt. On ho úplne stratí a tak pomaly zomiera. Neviem, či možno toto je nejakým zámerom, ale, prosím vás pekne, prestaňte sa vyhovárať, lebo sa vyhovárate na vojnu, na všetko možné, pozrime sa do okolitých štátov. Stačí iba okopírovať veci z okolitých štátov. No, aby som zacitovala pána Sulíka, lebo poviem vám, že vystúpenie som mala napísané, len som si ho nechala a nestihla som ísť na kanceláriu, tak budem z hlavy, tak ak by som sa v citácii pomýlila, ale verím, že nie. Pán Sulík takisto dal takú jednu dobrú radu, že on, keď syn nezhasne žiarovku, treba zhasínať žiarovky. Pani Remišová dala, že treba si dať 16 stupňov, pán Kremský dal, že sa treba vysťahovať, tak to akože aby občania všetko vedeli, ak nevládzete platiť. A pán Sulík povedal, že on ukáže vztýčený prst na svojho syna, treba vypínať žiarovky. Ja chápem že a myslím si, že aj bez toho, keď plyn a elektrina toľko stáli, tak ľudia šetrili, ľudia vypínali žiarovky. A prosím vás pekne, prestaňte ľudí nútiť, aby sa sťahovali, prestaňte ich sociálne ponižovať. A jednu radu pánu Sulíkovi dám. Zachovajte občanom normálne štandardy života, lebo kúrenie a svietenie je normálny štandard života, úplne normálny, a ja mu dám jednu radu, ktorú som mu povedala na začiatku, keď mi povedal, tuná sedel, tuná sedel, myslím, že v druhej alebo tu tuná vpredu, keď sme sa o tom bavili a povedal mi, že som najväčšia pravičiaka ako primátorka, že mam najviac peňazí. A ja som povedala, že ja nie som pravičiaka, že rozhodnutia sú len dobré alebo zlé. Vážení kolegovia, prestaňte sa v tej koalícii hádať, či Edko, či, či Jurko, či ktokoľvek a už konečne predstúpte pred národ a národ posúdi, či vaše rozhodnutia sú dobré alebo zlé. Ale naozaj neexistujú pravicové a ľavicové. Existujú len dobré a zlé. A prosím vás pekne, nechajte tých ľudí žiť, pomôžte im. Od toho sme my zákonodarcovia, od toho sa ľudia daňami skladajú na naše platy a my sme povinní robiť tak, aby títo ľudia mohli slušne v tejto republike žiť. A prepáčte, ešte mám čas, ma napadla jedna veta. Ako povedala pani prezidentka: fakt sa k tomu blížime, aby sa ľudia nebáli báť, fakt sa k tomu blížime, aby sa ľudia nemali báť zomierať v tomto štáte? Vy fakt, ako keď sa pomýlite, tak poviete také veci, že normálne zistíme, že, že sú pravdivé. A ja poviem, že mažete ľuďom facebooky, mažete, mažete správy, robíte cenzúru. Viete prečo? Lebo vy tvrdíte, že sú tu hoaxy. A viete aký je rozdiel, ľudia si už robia srandy, medzi hoaxom a pravdou? Jeden mesiac. Tak ja vás ešte raz prosím, prestaňte sa hádať v koalícii za všetkých občanov a ľuďom nechajte normálny život, normálne štandardy, aby mohli kúriť a svietiť. A pán Sulík, rozhodnutia nie sú pravicové a ľavicové. Nehrajme sa na pravicu a na ľavicu. Sú len dobré alebo zlé pre občanov Slovenska. Ďakujem.